text: Så kan du igen komme billigere til Fanø, Aarø og Endelave
  13 marts 2017 kl. 04.58
  Fra mandag er der atter nedsatte priser for at komme til Fanø med færgen. Fra torsdag sænkes priserne på Aarø-færgen og fra midten af april bliver det billigere at tage færgen til Endelave.
  Helt kontant betyder prisnedsættelserne, at en returbillet med personbil til ruten mellem Esbjerg og Fanø fra  i dag koster 195 kroner – en nedsættelse på op til 53 procent i forhold til normalen.
  For campingfolket er der endnu større besparelser, da campingvogne kan medtages gratis på færgen mellem Esbjerg og Fanø. 
  Fra torsdag sænkes taksterne også på Aarø-færgen, ligesom prisen for at komme til Endelave sættes ned med 20 procent fra den 17. april.
  Prisnedsættelser på færgebilletter til en række danske øer er en del af regeringens vækstudspil, der har til formål at styrke turismen og at gøre det mere attraktivt at bosætte sig på øerne.
  Prisnedsættelserne gælder til midten af juni, så der fortsat i turisternes højsæson skal betales efter den høje takst.
  Steen Grunnet er formand for et feriecenter på Fanø. Og de mærkede effekten i efteråret.
  - Jeg er selv med færgen 15-20 gange om året, så jeg sparer en del, siger han til TV SYD.
  - For feriecentret betyder det, at udlejningen går lettere. Og fra restauranter og forretninger hører jeg også, at der er større omsætning.
  